Covid-19-statistieke: Meer as 6 miljoen nou ingeëntMeer as ses miljoen Suid-Afrikaners is reeds teen Covid-19 ingeënt. (Foto: Justin Tallis/AFP) Suid-Afrika het nou 2 342 330 bevestigde gevalle van Covid-19 nadat nog 14 858 nuwe gevalle bevestig is. Die Nasionale Instituut vir Oordraagbare Siektes (Nios) sê daar is in hierdie stadium 163 885 aktiewe gevalle van die virus. Altesame 2 109 820 mense het reeds van die virus herstel. Nog 433 bykomende sterftes is bevestig wat die algehele syfer op 68 625 te staan bring. Byna 56 000 toetse vir Covid-19 is sedert die vorige verslag gedoen en die positiwiteitskoers is 26,5%. Nuwe gevalle in Gauteng is stadigaan besig om te taan. Nietemin is die meeste gevalle steeds in dié provinsie aangemeld. Gauteng het tans 34% van nuwe gevalle, gevolg deur die Wes-Kaap (22%), KwaZulu-Natal (11%), Limpopo en Noordwes (8% elk), Mpumalanga (6%), die Oos-Kaap (5%), Vrystaat 4% en die Noord-Kaap (3%). Die getal nuwe gevalle (14 885) is laer as ŉ dag tevore (16 240), maar weer hoër as die gemiddelde getal nuwe gevalle oor die vorige sewe dae. Die sewe dag- gemiddeld van gevalle is ook laer. Nog 720 nuwe pasiënte is weens Covid-19 in hospitale landwyd opgeneem. Volgens die departement van gesondheid is 238 020 mense Donderdag teen Covid-19 ingeënt. Suid-Afrika het nou die sesmiljoenkerf verbygesteek en die jongste syfer staan op 6 085 108.